題申季山所藏李伯時畫村田樂圖
作者：戴復古
朝代：宋

paragraphs: 春秧夏苗秋遂穫，官賦私逋都了却。
鷄豚社酒賽豐年，醉唱村歌舞村樂。
鼓笛有聲無曲譜，布衫顛倒傞傞舞。
欲識太平真氣象，試看此畫有佳趣。
管絃聲按宮商發，細轉柳腰花十八。
羅幃綉幙拂香風，九醖葡萄金盞滑。
王孫公子巧歡娛，勿將富貴笑田夫。
非渠耕稼飽君腹，問有黄金可樂無。